
Text rozhodnutia
Súd: Krajský súd Trenčín Spisová značka: 12Sd/120/2012 Identifikačné číslo súdneho spisu: 3012200344 Dátum vydania rozhodnutia: 15. 11. 2012 Meno a priezvisko sudcu, VSÚ: JUDr. Juraj Florovič ECLI: ECLI:SK:KSTN:2012:3012200344.2 ROZSUDOK V MENE SLOVENSKEJ REPUBLIKY Krajský súd v Trenčíne samosudcom JUDr. Jurajom Florovičom v právnej veci navrhovateľa: Z. H., bytom H. nad H., K T. XX, proti odporkyni: Sociálna poisťovňa, ústredie Bratislava, Ul. 29. augusta č. 8, o opravnom prostriedku proti rozhodnutiu Sociálnej poisťovne číslo XXX XXX XXXX X zo dňa 16. decembra 2011, takto r o z h o d o l : Krajský súd p o t v r d z u j e rozhodnutie odporkyne č. XXX XXX XXXX X zo dňa 16.decembra 2011 podľa § 250q ods. 2 O.s.p.. Krajský súd n e p r i z n á v a odporkyni náhradu trov konania. o d ô v o d n e n i e : Rozhodnutím odporkyne číslo XXX XXX XXXX X zo dňa 16. decembra 2011 bol navrhovateľovi na podklade zákonného ustanovenia § 70 ods. 1, § 293ax, § 274 a § 82 zákona č. 461/2003 Z. z. o sociálnom poistení v znení neskorších predpisov a čl. 46 ods. 1 nariadenia Rady (EHS) č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva od 1. januára 2010 priznaný invalidný dôchodok v sume 12,60 Eur mesačne. Podľa § 82 zákona č. 461/2003 Z. z. o sociálnom poistení v znení neskorších predpisov a v súlade s opatrením ministerstva práce, sociálnych vecí a rodiny Slovenskej republiky č. 404/2010 Z. z., ktoré ustanovuje percento zvýšenia dôchodkovej dávky, navrhovateľovi od 1. januára 2011 bol zvýšený invalidný dôchodok na sumu 12,90 Eur mesačne. Rozhodnutie odôvodnila tým, že podľa posudku posudkového lekára Sociálnej poisťovne, pobočka Topoľčany navrhovateľ je invalidný podľa § 71 ods. 1 zák. č. 461/2003 Z. z. sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je 50%. Navrhovateľ podal v zákonom stanovenej lehote návrh na preskúmanie rozhodnutia odporkyne a žiadal o znovu prehodnotenie jeho čiastočného invalidného dôchodku. Iné podstatné k veci nič neuviedol. Odporkyňa žiadala napadnuté rozhodnutie ako vecne a správne potvrdiť s poukazom na písomné vyjadrenie zo dňa 29. mája 2012 a na zhodné závery posudkových lekárov, ktorí jednoznačne uviedli, že miera poklesu schopnosti vykonávať zárobkovú činnosť je u navrhovateľa. Suma dôchodku zodpovedá 3 a pol roka doby poistenia získané v Slovenskej republike, pričom invalidný dôchodok bol posudzovaný v zmysle čl. 46 ods. 2 Nariadenia rady EHS. Krajský súd preskúmal napadnuté rozhodnutie v zmysle § 250q ods. 1 a nasledujúcich zákonných ustanovení O.s.p. a dospel k záveru, že napadnuté rozhodnutie je potrebné ako vecne správne a zákonné potvrdiť. Zdravotný stav navrhovateľa bol po podaní návrhu na preskúmanie rozhodnutia odporkyne znovu posudzovaný posudkovým lekárom sociálneho poistenia, pobočky Sociálnej poisťovne v Topoľčanoch dňa 18. apríla 2012. Posudkový lekár určil za rozhodujúce zdravotné postihnutie navrhovateľa - Duševné choroby a poruchy správania s mierou poklesu schopnosti vykonávať zárobkovú činnosť v percentách podľa prílohy 4, kapitola V., položka 7 písm. b) zákona č. 461/2003 Z. z. o sociálnom poistení v znení neskorších predpisov na 50%. Podľa posudkového záveru navrhovateľ je invalidný podľa § 71 ods. 1 zákona č. 461/2003 Z. z. o sociálnom poistení v znení neskorších predpisov, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je 50%. Navrhovateľ trval na podanom opravnom prostriedku a preto bol posudkový spis postúpený posudkovému lekárovi Sociálnej poisťovne, ústredie, so sídlom v Nitre na II. stupňové konanie. Posudkový lekár dňa 16. mája 2012 rozhodol tak, že navrhovateľ je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Mieru poklesu schopnosti vykonávať zárobkovú činnosť v percentách určil na 50%. K hore uvedenému záveru dospel posudkový lekár po lekárskom vyšetrení navrhovateľa a zhodnotení lekárskych nálezov. Posudkový lekár sa zaoberal v posudku pracovnou, sociálnou, objektívnou anamnézou navrhovateľa, jeho subjektívnymi ťažkosťami a dospel k záveru, že rozhodujúcim zdravotným postihom navrhovateľa je Organické poškodenie CNS v dôsledku dlhodobého abúzu etyl s mierou poklesu schopnosti vykonávať zárobkovú činnosť v percentách podľa prílohy 4, kapitola V, položka 7 písm. b) zákona č. 461/2003 Z. z. o sociálnom poistení v znení neskorších predpisov na 50%. Z medicínskeho hľadiska navrhovateľ dôsledku dlhodobého užívania alkoholu postupne degradoval v duševnej sfére na úroveň ťažšieho psychosyndróm, čomu zodpovedá miera poklesu schopnosti vykonávať zárobkovú činnosť 50%. V súčasnosti abstinuje, dodržiava liečbu. Celková meria poklesu je aj naďalej 50%, pretože nie je preukázané iné telesné postihnutie. Navrhovateľ bol v konaní vypočutý ako účastník konania a uviedol, že rozhodnutie odporkyne považuje za nesprávne, nakoľko neskoro oznámila Českej správe sociálneho zabezpečenia, že mu bol priznaný invalidný dôchodok Slovenskou republikou. Ten mu bol priznaný nízky a ponecháva na úvahu sudu, ako rozhodne. Podľa § 293ax ods. 1 zákona č. 461/2003 Z. z. v znení zákona č. 449/2008 Z. z. poistencovi, ktorému nevznikol nárok na invalidný dôchodok alebo čiastočný invalidný dôchodok podľa predpisov účinných pred 1. januárom 2010 z dôvodu nezískania potrebného počtu rokov dôchodkového poistenia (doby zamestnania) a ktorý nesplnil podmienky nároku na starobný dôchodok alebo nebol mu priznaný predčasný starobný dôchodok, Sociálna poisťovňa na jeho žiadosť znovu posúdi dlhodobo nepriaznivý zdravotný stav a rozhodne o nároku na invalidný dôchodok a o jeho sume podľa zákona účinného od 1. januára 2010. Podmienky nároku na invalidný dôchodok ustanovuje § 70 zákona č. 461/2003 Z. z. o sociálnom poistení v znení neskorších predpisov. Podľa § 71 ods. 2 citovaného zákona je poistenec invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Priznanie invalidného dôchodku je podmienené podľa § 71 ods. 2 citovaného zákona dlhodobo nepriaznivým stavom, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 citovaného zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné poistenia, ktoré boli zohľadnené na nárok na invalidný výsluhový dôchodok podľa osobitného predpisu 2). Podľa § 4 ods. 4 citovaného zákona pokles schopnosti vykonávať zárobkovú činnosť sa posudzuje na základe: a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 citovaného zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods.6 citovaného zákona miera poklesu schopnosti vykonávať zárobkovú činnosť v percentách sa určuje podľa zdravotného postihnutia, ktoré je rozhodujúcou príčinou dlhodobo nepriaznivého stavu, a so zreteľom na závažnosť ostatných zdravotných postihnutí. Podľa § 71 ods. 7 citovaného zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 citovaného zákona mieru poklesu schopnosti vykonávať zárobkovú činnosť možno zvýšiť nad hornú hranicu miery poklesu podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 274 ods. 1) zákona č. 461/2003 Z. z. v znení neskorších predpisov nároky vyplývajúce zo zaradenia zamestnaní do I. a II. pracovnej kategórie sa priznávajú do 31. decembra 2023. Podľa ods. 2) citovaného zákona suma starobného dôchodku, pomerného starobného dôchodku a invalidného dôchodku, na ktorý vznikne nárok podľa odseku 1, nesmie byť nižšia ako suma určená podľa predpisov účinných do 31. decembra 2003, a to vrátane úpravy dôchodku a zvýšenia dôchodkov prislúchajúcich podľa osobitného predpisu. To platí aj vtedy, ak sa suma dôchodkov uvedených v prvej vete určuje na účely určenia sumy vdovského dôchodku, vdoveckého dôchodku alebo sirotského dôchodku. Podľa § 293ax ods. 2 zák. č. 461/2003 Z. z. o sociálnom poistení v znení zákona č. 449/2008 potrebný počet rokov dôchodkového poistenia na vznik nároku na invalidný dôchodok sa zisťuje z obdobia pred dňom, od ktorého bol opätovne určený vznik na invalidný dôchodok po 31. decembri 2009, u poistenca vo veku nad 45 rokov je najmenej 15 rokov. Pokiaľ ide o výšku invalidného dôchodku, odporkyňa správne vychádzala z osobného listu navrhovateľa, z ktorého vyplýva, že ku dňu vzniku nároku na invalidný dôchodku, k 1. januáru 2010, navrhovateľ získal 9 315 dní obdobia dôchodkového poistenia, ku ktorému sa pripočítalo obdobie od vzniku nároku na invalidný dôchodok do dosiahnutia dôchodkového veku. Dôchodkový vek podľa § 65 ods. 2 zák. č. 461/2003 Z. z. navrhovateľ dosiahne dovŕšením 62 rokov veku, 1. mája 2015. V období od vzniku nároku na invalidný dôchodok do dosiahnutia dôchodkového veku navrhovateľa získal 1 946 dní spolu s obdobím dôchodkového poistenia 11 261 dní, čo na účely výpočtu dôchodku predstavuje 30,8521 rokov dôchodkového poistenia a pripočítaného obdobia. Z celkovej doby 9 315 dní (na účely výpočtu dôchodku je 25,5206 rokov obdobia dôchodkového poistenia) zhodnotenej na nárok a teoretickú sumu dôchodku navrhovateľ podľa právnych predpisov Slovenskej republiky získal 1 307 dní (na účely výpočtu dôchodku je 3,5809 rokov obdobia dôchodkového poistenia). Koeficient na určenie sumy čiastkového invalidného dôchodku v hodnote 0,14031 sa určil ako podiel dôb obdobia získaného podľa právnych predpisov Slovenskej republiky a úhrnu dôb zhodnotených na nárok a teoretickú sumu invalidného dôchodku. Osobné vymeriavacie základy pred rokom 2009 boli na účely určenia sumy dôchodku podľa zákona č. 100/1988 Zb. v znení neskorších predpisov prepočítané podľa konverzného kurzu (1 EUR = 30,12360 SKK) na sumy v eurách v súlade s § 293ar ods. 4 zákona č. 461/2003 Z. z. v znení zákona č. 659/2007 Z. z. a zaokrúhlené na najbližší eurocent nahor. Po prepočítaní hrubý zárobok za rok 1993 je 281,92 Eur, za rok 1995 je 359,76 Eur,, za rok 1996 je 552,95 Eur, za rok 1997 je 397,34 Eur, za rok 2006 je 268,38 Eur. Suma invalidného dôchodku vypočítaná podľa zákona č. 461/2003 Z. z. v znení neskorších predpisov je 10,10 Eur mesačne a suma invalidného dôchodku vypočítaná podľa zákona č. 100/1988 Zb. v znení neskorších je 12,20 Eur. Keďže suma určená podľa zákona č. 100/1988 Zb. v znení neskorších predpisov je vyššia, invalidný dôchodok navrhovateľovi patrí v tejto sume. Táto suma podľa § 82 zák. č. 461/2003 Z. z. v znení neskorších predpisov bola zvýšená odo dňa priznania invalidného dôchodku o 3,05%, t. j. o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 413/2009 Z. z., t. j. o 0,40 Eur mesačne na 12,60 Eur mesačne, od 1. januára 2011 o 1,8%, t. j. o 0,30 Eur mesačne na 12,90 Eur mesačne a od 1. januára 2012 o 3,3%, t.j. 0,50 Eur mesačne na 13,40 Eur mesačne. V súdnom konaní sa posudzovaním schopnosti navrhovateľa pracovať zaoberal príslušný posudkový lekár. Podľa § 153 ods. 5 zákona č. 461/2003 Z. z. o sociálnom poistení v znení neskorších predpisov lekársku posudkovú činnosť pri výkone sociálneho postenia vykonáva posudkový lekár sociálneho postenia príslušnej pobočky a posudkový lekár ústredia. Obaja posudkoví lekári po podaní opravného prostriedku navrhovateľa posúdili, či má navrhovateľ dlhodobo nepriaznivý zdravotný stav a aký má pokles schopnosti vykonávať zárobkovú činnosť. Dospeli k rovnakému záveru, že navrhovateľ je invalidný podľa § 71 ods. 1 zákona č.461/2003 Z. z. v znení neskorších predpisov, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou osobou. Miera poklesu schopnosti vykonávať zárobkovú činnosť v percentách je 50%. Krajský súd zhodnotil vyššie uvedené skutočnosti a citované zákonné ustanovenia a dospel k záveru, že napadnuté rozhodnutie odporkyne je vecne správne a preto ho potvrdil podľa § 250q ods. 2 O.s.p.. Pri rozhodovaní vychádzal z posudku posudkového lekára Sociálnej poisťovne, pobočky v Trenčíne zo dňa 1. júna 2010 a z posudku posudkového lekára Sociálnej poisťovne, ústredia, so sídlom v Trenčíne zo dňa 21. septembra 2010, pretože títo posudkoví lekári dostatočne a presvedčivo odôvodnili, prečo navrhovateľ spĺňa podmienky pre priznanie invalidity s mierou poklesu schopnosti vykonávať zárobkovú činnosť na 50%. Krajský súd rozhodol o trovách konania tak, že sa odporkyni nepriznáva náhrada trov konania, pretože si náhradu trov konania neuplatnila. Poučenie: Proti tomuto rozsudku možno podať odvolanie do 15 dní odo dňa jeho doručenia prostredníctvom Krajského súdu v Trenčíne na Najvyšší súd Slovenskej republiky v Bratislave, písomne, v dvoch vyhotoveniach. Podľa § 42 ods. 3 a § 205 ods. 1 O.s.p. odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané s uvedením dátumu vyhotovenia odvolania, proti ktorému rozhodnutie súdu smeruje, v akom rozsahu rozhodnutie napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

